Hlina, Alojz, poslanec NR SR (2015-02-05):
Vážený pán predsedajúca, vážení páni ministri, dovoľte krátko len k odpovediam. Ja som sa minulý rok, to už bolo minulý rok, krotil, však bol december, šturmovali sme, aby sme stihli ísť domov, čiže som mal iba dve interpelácie. Žiaľ, musím aj k jednej, aj druhej povedať, že nie som s nimi spokojný, čiže teda nemá to síce význam, ale žiadam o tejto mojej nespokojnosti, aby ste hlasovali prípadne. Veľmi expresne. Prvá na pána Maďariča. Ja mám brata Mareka, ale keby som si s pánom Maďaričom tykal, tak mu poviem: „Aj ty, Marek, aj ty, Brutus?“ Viete, že aj ste sa zaradili, čo jeden povedal, že by to aj však nemuselo byť, že zaradili ste sa do tej skupiny tých, a všetci už vieme akých. Viete, už vás to trošku obchádza a je mi to ľúto, že ste mi toto poslali. Počkajte, toto že ste mi poslali, hej. (Rečník zobral do ruky list ukazujúc ho plénu.) Ja som vás žiadal len pre dokumentačné účely. Nechcem povedať, že pre potreby vyšetrovania, ale pre dokumentačné účely, lebo raz možno tu bude iná atmosféra a iní ľudia, za nejaké dekády sa tu vymenia ľudia, ale aby sa zdokumentovali niektoré skutočnosti o jednoslovnú odpoveď áno alebo nie. Vy verní asi, lebo aby sme to tak zrýchlili, preto teda dovoľte reagovať, keď ste mi poslali takú odpoveď, tak sa k nej nevyjadrujem. Asi aj kvôli tomu, že ste scenárista, tak ste sa rozpísali a snažili ste sa vydolovať, vydolovať z tej slovenčiny, čo to dá. Takže vážení, ja vám poviem, ako sa nazýva odstránenie rímskej stavby rečou ministra kultúry. Rečou ministra kultúry sa nazýva odstránenie nejakej kultúrnej pamiatky „nebol formulovaný zvláštny režim ochrany“. Ináč je to také ako milené, hej. Čiže podľa mňa z ústavy vyplývajú niektoré skutočnosti aj ochrana pamiatok, aj ochrana ľudského života. Čiže my by sme mali kultúrnu pamiatku chrániť zo svojej podstaty, z princípu a dokonca je to aj v ústave. Tak ako by sme mali chrániť ľudský život. Čiže keď na budúce niekoho zarežú, tak kľudne by niekto mohol povedať, nebol formulovaný právny..., počkajte, jak ste to tu povedali, nebol formulovaný zvláštny režim ochrany osoby XY. Ergo ho síce zarezali, ale keďže nebol formulovaný tento zvláštny režim ochrany, tak sa nič nedeje? Alebo...? Ja nechcem sa filozofovať, proste na filozofovania sú tu iní. Ľudia, aby ste to vedeli, proste áno, boli odstránené stavby, pán minister sa to bál napísať, že boli odstránené. Napísal, že nebol formulovaný zvláštny režim ochrany, ergo boli odstránené. Čiže my môžeme úplne s kľudom, a je to zdokumentované, už sa z toho vyvliecť dať nebude, že pri výstavbe podzemných garáží došlo k zničeniu rímskej stavby č. 4, došlo k zničeniu cisterny z tohto obdobia, ktorá mala aj asi nejaký význam, bola zahĺbená v skale, došlo k jej deštrukcii, ireverzibilnej, nezvratnej. A, mimochodom, ešte od času, kedy ja som interpeloval, a to je, už, už si to nazvite, ako chcete, tam ten rímsky pylón bol. Od času interpelácie doteraz rímsky pylón zmizol. Čiže znova môžeme doplniť ešte teda ďalšiu skutočnosť, že okrem iného, čo sa rímskych stavieb týka, tak zmizla rímska stavba č. 4, zmizla cisterna z rímskeho obdobia a zmizol a bol deštruovaný rímsky pylón. A to ešte nehovoríme o pamiatkach z obdobia Veľkej Moravy. Ale koho by tu už, tu dneska zaujímala Veľká Morava, keď ani Rím nikoho nezaujíma. Ja, ja viem, že to nemá asi pre niekoho zmysel, a čo tam pre niekoho fúra, hŕba štrku, kamenia, ale možno to vyjadruje to, že ako k veciam pristupujeme. Pán minister, ono, ja si dovolím tvrdiť, že vy ste sa..., aj kus roboty sa urobilo na Hrade, ale tento Rím vám bol čert dlžný, vám poviem otvorene. A ja mám pocit, že spoločnosť nie je na tom až tak zle, aby svetielka prekryli to, že akú cenu mali tie svetielka. Že cena za tých svetielok bolo to, že ste k tomu pristúpili ako islamisti. Čiže to prekryje. Už to nechajme tak. Vidím, že som konfrontovaný (reakcia z pléna) s hrubou ignoráciou nezáujmu. Nevadí, je to zdokumentované, už sa k tomu pre túto chvíľu vracať nebudem. Ak by to niekoho zaujímalo, je to aj potvrdené z pera pána ministra, že odstránené to bolo. On to však nenazval, že to bolo odstránené. Nazval to tak, že nebol definovaný režim ochrany. Ergo, bolo to odstránené. To je úplne ináč fantázia, že čoho vy ste schopný. Druhú interpeláciu, som interpeloval pána premiéra, zase to súvisí s tými nešťastnými garážami. Ja som si tú sumu nevycucal z prsta. Je suma, o ktorej sa hovorilo, že niekde na úrovni 15 mil., okrem toho bol podpísaný, tak nie dodatok, budem sa snažiť byť vecne správny. Bola podpísaná dokonca nová zmluva, ktorá navýšila existujúcu zmluvu o približne 2 mil. Pán premiér rozporuje moje tvrdenia, že to nebolo tak, že garáže sú niekde na úrovni 16 alebo 17 mil. korún, že to je úplne ináč. Nuž dovoľte mi hovoriť rečou faktov. Tak keď, ak by sme sa teda povedali, že to nie je tak, ako ja hovorím, a že je to tak, ako hovorí pán premiér, tak počúvajte, prosím vás, dobre. Ľudia, pre vás to hovorím, tu to nemá význam. Bola podpísaná jedna zmluva s firmou Váhostav na 26 mil. aj nejaké drobné. Počítajte dobre. Plus bola dopísaná, ja tomu hovorím dodatok, že vraj to nebol dodatok, bolo to nová zmluva v sume skoro 2 mil. eur, čiže sme na úrovni 28 mil. korún. To je, verím, že uznáte, že fúra peňazí. Ak počítame dobre, prípadne ma opravte, to je niekde na úrovni 850 mil. korún. My, čo počítame v starých peniazoch, predstavte si milión korún a teraz si predstavte 850-krát ten milión korún. Čiže za tieto peniaze sa rozhodla, pán Paška a SMER sa rozhodli vybudovať plebsu, lebo už je to, že vraj to nie pre nás a pre čašníkov z baru, ale pre plebs, to je, sú garáže. Čiže za tieto peniaze sa rozhodli to vybudovať aj za cenu toho, že Rím šiel preč. To som si nevymyslel, to si dajte „e-zmluvy“, tie zmluvy sú tam. Čiže sme na úrovni 28 mil. eur. Pán premiér tvrdí v odpovedi na svoju interpeláciu, že garáže sú niekde na úrovni 9 mil. korún. Nuž potom sa ale pýtam. Ak je správne jeho tvrdenie, lebo my čo staviame. Staviame garáže. Teda my nie, SMER stavia, ale z peňazí ľudí. Stavia garáže, zimnú jazdiareň a barokovú záhradu. To sú tri objekty, ktoré sa rozhodol SMER za peniaze našich ľudí postaviť. Za 850 mil. korún! Pán premiér tvrdí, že garáže, jedna z tých troch stavieb, stála 9 alebo bude stáť 9. Tak potom, ak dobre počítam, 19 mil. bude stáť zimná jazdiareň a baroková záhrada. Ja, nič v zlom. Mne to pripomína ten príbeh Márie Antoinetty, kde parížsky ľud sa búril a Mária sa pýtala, čo sa deje. No, búria sa, lebo nemajú na chleba. Tak nech jedia koláče. Viete, to je presne tak. Tu je bieda. Vážení, v tejto krajine je bieda. V Michalovciach je bieda, v Hriňovej je bieda, na Orave je bieda aj v Bratislave je už bieda. A tu ideme robiť barokovú záhradu za, pán minister Kaliňák, za 600 mil. korún. Čiže biedny ľud tejto krajiny, ktorý nemá čo jesť, ktorý je pod terorom úžerníkov, exekútorov si stavia barokovú záhradu za 600... (reakcia z pléna), 600 mil. korún. Vážení, vážení, múzeá sú úplne v poriadku, pán minister. Vy staviate barokovú záhradu. Ale ja som za, aby tam bola baroková záhrada. Ale otázka stojí, ak je správna odpoveď pána ministra, že či má stáť baroková záhrada 600, aby sa lepšie počítalo, 600 mil. korún. Ja som si to na hrubo vypočítal. Ak tá baroková záhrada má ungefähr 6 000 metrov štvorcových plus-mínus, a chcete dať za to 600 mil. korún tak vás vyjde meter štvorcový barokovej záhrady 100-tisíc korún. Ten biedny ľud tejto krajiny proste ide platiť za meter štvorcový. Viete, koľko je meter štvorcový? Toto je meter štvorcový, vážení. (Rečník rukami znázornil rozmer.) A tento meter štvorcový záhradky, ergo v projekte barokovej záhrady to sú stromčeky a kry a neviem čo, zlatý dážď bude stáť biedny ľud tejto krajiny 100-tisíc korún. Jedzte koláče! Načo chleba. Jedzte koláče, pán minister. Biedny ľud tejto krajiny ťažko skúšaný si stavia barokovú záhradu na Hrade podľa odpovede pána premiéra – ja len hovorím, čo píše – niekde na úrovni 3 300 eur. Stotisíc korún meter štvorcový si ide stavať záhradu! A čo sa budeme po nej prechádzať? Budeme sa prechádzať po tej záhrade a deťom ukazovať: „Detičky moje zlaté, pozrite sa, tuná nám rastie, ja neviem...“ Údajne najdrahší strom, ja jeden mám, je céder libanonský, že má ako nejakú akože aj veľkú účtovnú hodnotu. Ale ja neverím tomu, že (povedané so smiechom), že viete zozbierať takú dendrológiu, že ktorá by stála dokopy 600 mil. korún. Skončím, vážení, nemá to zmysel. Nemá to zmysel. Biedny ľud tejto krajiny ťažko skúšaný, terorizovaný armádou úžerníkov a exekútorov, to ešte mi dovoľte povedať. My povedzte, pán minister, keď sa zapájate do diskusie, aké je to vývojové štádium spoločnosti. Je to komunizmus? Socializmus? Ficizmus? Alebo čo to je? Kde na najrušnejšej Obchodnej ulici na Slovensku nevznikajú obchody s výkladom do ulice a predávajú tovar, ale vznikajú úžernícke kancelárie. Včera idem po Obchodnej a bum, vaši líbling, Pohotovosť, Pôžičkáreň. Aké je to vývojové štádium spoločnosti?! Aké je to vývojové štádium spoločnosti, kde na Obchodnej ulici vznikajú nie obchody s tovarom, ale vznikajú úžernícke kancelárie?! Ja normálne žasnem. Obchod, výklad do ulice, nepredávajú tam topánky, rožky, Niveu. Nie! Pôžičky! To je sen. To je presne ten typ krajiny, kde ste to dopracovali, kde ľuďom chcete predať, že potrebujú barokovú záhradu, kde vychádza cena za meter štvorcový 100-tisíc korún. Pán minister Kažimír, na to máme? Na barokovú záhradu za 600 mil. korún? Tak to tu plus-mínus vychádza. Môžem vám to prípadne vysvetliť aj mimo, lebo ste nepočúvali. Ja neviem, či ľudia na to majú. Nech aspoň o tom vedia. Nech aspoň o tom vedia, lebo, prosím vás, to nestavia Paška, to nie sú Paškove peniaze, ani, Robo, tvoje. To sú peniaze ľudí tejto krajiny. Ľudia tejto krajiny, ich zvolení zástupcovia – to treba uznať, že sú zvolení – sa rozhodli ich peniaze použiť na takýto účel. Ak ste s tým komfortní, nech sa páči, ja tomu tlieskať nebudem.